Skoolhoof het glo pornografie aan dogter gewysWAARSKUWING: Die artikel bevat inligting wat sensitiewe lesers kan ontstel. ‘n Graad 10-leerling by ‘n hoërskool in Johannesburg beweer die skoolhoof het pornografiese materiaal aan haar gewys en ‘n onderwyser het glo na haar as ‘n ontkleedanseres verwys. Die probleme het glo twee weke gelede begin toe ‘n onderwyser aan die hoof gesê het dat die 15-jarige haar klere voor ander kinders in die klas tydens skoolure by die skool in Kagiso uitgetrek het, berig die Sowetan. Die hoof het haar toe ingeroep. “Hy het gevra of ek ‘n maagd is en of ek ‘n kêrel het. Hy het toe gesê dat hy kan sien ek het al seks gehad,” het die meisie aan die koerant gesê. Toe die skoolhoof haar weer gesien het, het hy glo aan haar borste en gesig gevat. Die volgende keer het die hoof pornografie op sy selfoon aan haar gewys. Nadat hy die dogter se ma by die skool opgemerk het, het hy aan haar gesê sy mag nie vir enigiemand vertel wat gebeur het nie. Hy het glo gedreig om haar te laat druip indien sy nie haar verhouding met haar kêrel verbreek nie. Toe die dogter vir haar ma vertel wat gebeur het, en hulle probeer het om ‘n saak by die Kagiso-polisiestasie oop te maak, is hulle meegedeel dat daar nie genoeg bewyse is nie. Brig. Sipho Ngubane, die stasiebevelvoerder, het aan die Sowetan gesê hulle kon ‘n saak oopmaak. Die skoolhoof ontken dat hy pornografie aan die dogter gewys het. Volgens die Sowetan het haar gesin ‘n klag by die distrikskantoor van die departement van onderwys ingedien. “Die gesin moet teen Maandag ‘n verslag indien by die distrikskantoor en ‘n dissiplinêre ondersoek sal geskeduleer word,” het Charles Phahlane, woordvoerder vir die departement, gesê. -SAPA